Der er blevet rettet i denne artikel. I en tidligere version fremgik det ikke, at 17-årige kun må køre bil i selskab med erfarne bilister over 30 år, der ikke har haft frakendt sit kørekort i de seneste 10 år.

Fremover bliver det muligt for 17-årige at sætte sig bag rettet i en bil og tage kørekort, hvis bare de kører i selskab med en erfaren bilist.

Det har et flertal i Folketinget netop vedtaget.

Lovforslaget var stillet af transportminister Hans Christian Schmidt (V) og er blevet vedtaget med et bredt flertal i Folketinget. 101 stemte for og 9 imod.

Den erfarne bilist skal være minimum 30 år og må ikke have haft frakendt sit kørekort i de seneste 10 år - hverken betinget eller ubetinget, fremgår det af lovforslaget.

Tidligere har transportministeren fortalt, hvordan inspirationen til forslaget kommer fra Tyskland, hvor 17-årige netop må køre bil, så længe de har en erfaren bilist ved deres side det første år.

Det har blandt andet være med til at mindske antallet af unge, der bliver dræbt i trafikken, og samme mål håber man at opnå herhjemme.

Til DR har transportminister Hans Christian Schmidt tidligere forklaret, hvordan ordningen i Tyskland har vist, at de unge, der kører med en erfaren bilist det første år, har 22 pct. færre ulykker end de, der kører som 18-årige efter de tidligere regler.

Ændringen af færdselsloven skal som udgangspunkt køre som en forsøgsordning i tre år.

Datoen, for hvornår den nye lov træder i kraft, er under afklaring med Rigspolitiet, oplyser Transport- og Bygningsministeriet ifølge Ritzau.

Tirsdag blev det også stemt igennem, at man fremover skal være 15 år i stedet for 16 for at tage knallertkørekort.